— هاد المعرض الدولي ديال لكواغط لي على الابواب ديال الدّار البيضا يُعد تقريباً بمثابة العواشر الموسمية ديال المُوثقافين، كيديرو كاميراتهم في صيكانهم، ويحجّون من استطاع اليه سبيلا ،وحتى من لم يستطع إليه سبيلا لا يُفوّت عليه فرصة إلتقاط السيلفيات مع زملائه في هادشي ديال الثقافة ،وعادة ديك الأيام الأولى كتعرف واحد الإكتظاظ رهيب بفعل اللهفة ديال خوتنا في الله ،غير هو الحصيلة دائما ما تكون في النهاية هي أن أخذ الصور يفوق بشكل كبير معدل اخذ الكتب،بحيث كاين لي كيمشي فقط من باب لبروتوكول،وخصيصا غا باش يضرب ليه شي تصيورات غا ويبارطاجيهم فلفيس، ويقلي لينا حنا معشر الامين الجهال السم ،وفي أخر المطاف هو كيدي معه شي كتيب ديال شهيوات شميشة، كادو للواليدة وكينوض نايض ،واكاين عوتاني بعض الموثقافين لي كيخليو أصلا لمكتبات غير حداهم فمدنهم، وكيجيو ليه غا من باب عيق علي نعيق عليك،لهذا وبناء عليه فقد قرقرت تانا مع نفسي هاد لعام باش غنمشي لجد بوه هاد لمعرض، وغنشري ما تيسر من الكتب، نقرا ونتعلم، باش مايبقاوش ديما يحكرو عليا رباعة الموثقافين ،حيتاش شحال من مرة كيضحكو عليا حيث مكنفرقش حتى بين حنا مينا وباسكال مشعلاني وكان اصلا يسحابلي هاد حنا مينا غا مرا ، وفينما كنكون فشي جلسة تضم ناس قراو ما يفوق عشرة كتب ،كنحس براسي وسطهم زي “ثور الله في برسيمو” ،لدرجة انه واحد صاحبي مسكين ديما فين كنشوفوهم كيبقاو يستشهدو بالعظماء ،بحال نيتشة وسارتر وكامو وبارخاس يوسا وميشيل اونفري، وكيناقشو سياسة أمريكا الفاشلة في تدبير الشأن المحلي والإقليمي ،و،كنبقى عليهم انا ويييه را قالها الكريمي وييييه تا هادي را قالوها الهناوات اه حتا حنا عنا هادشي فدوار والله .. كيقولي شوف اربي لما جيتي معنا عود غا ريح وسكت عفاااك... ماتبقاش تدوي أزمر، راك شوهتيني ، ولكن دابا هيهات هيهات، لقد دقّت ساعة الحسم،من دابا ما كاين نعماسيدي غا أرا برع، انا حالف بحلوفي تايولي كيحترموني ،فرحانين بدوك جوج كتيبات لي قارين ،وباركين تغمقو علينا بديك لهدرا ديال السوسيولوجيا والهيرمونيطيقا والانتربولوجية والإستيطيقة وهذا إن دل فإنما يدل، وأصلا هادشي ديال لقراءة والثقافة وخ هكاك راني ماشي حديث لعهد به ،راني قااااري مع راسي تانا شي بركة ديال داكشي التنمية الذاتية تحت الرعاية السامية للفقي لي عيا مايوريني مسكين كيفاش ندير باش نولي ناجح ،غا هو من نهار قريت ليه ماعمرني طفرتو مع الأسف، ومشيت بعتهم ، وقريت لخبز لحافي، وحفظتو عن ظهر قلب تقريباً ،بكثرة عدد لمرات لي عاودتو ،ساعة تاهوا كان كيشجعني غيير على الرذيلة، وعطيتو لواحد صاحبي من اجل الإستمناء عليه، وقنديل أم هاشم كنت ديما كنهزو معايا فطوبيس وكنبقى شادو فيدي زعما زعما ودابا بعدما بلغ السيل الزبى وعرفت أنه ايلا بقيت كنقرا فقط من أجل الإستمناء أولهاد ام هاشم هادي او باش نكون بالضرورة ناجح فراه عمر ديلمي مغاندير الطيلة مع هاد الموثقافين،لذلك حاولت نكون إلى حد ما دقيق شوية في انتقائي لعينة ديال الكتب لي نشعلاه وخ هكاك وليت اباري وأباهي بها الموثقافين في كل مكان وزمان ومايبقاوش كيردوني ضحكة نهائيا وهذا تأتى لي من بعد ما تعرفت أول مرة على أحد الكتاب الذين أكاد أجزم يقينا تاما أنه لن يكررهم التاريخ بتاتا منبتاً.. وبعيدا شوية على الطنز أرجو توفير شيء من حسن النية ..فهذا ليس توجيه ذو طابع إستعلائي نهائيا، وبإمكانك إعتبارها هادشي مجرد إرتسامات لقويرء مثلي على هامش لموضوع ديال معرض لكواغط ،ولديك خيار تجاهلها ،فإيلا كنتي من الذين تستهويهم الروايات بشكل أولوي والقراءة على العموم فأنا أحيلك إلى السقف بالنسبة لي انا بعدا اللي كسر كل قواعد الكتابة الأدبية تماما ولي غنبقى مدين ليه جدا على ود ديك المتعة اولا ديال القراءة له وثم الانقلاب الفكري لي جا نتيجة قراءة بعض كتبه رواياته العظيمة فيودور دوستويفسكي هاد الكاتب ربما نقدر نقوليك انه عمرك قريتي ليه، ثم وضعته فعلا نصب جدول إهتمامك وتبليتي بلقراية ليه فربما قد تطالب بإعتقال كافة من يدّعون ممارسة الكتابة بالمؤبد مع الأعمال الشاقة مع قليل من الاسثتناءات،وربما دابا يقدر يتباذر ليك سؤال من قبيل علاش مثلا مابان ليك غا هو بالرغم من وجود بزاف ديال العباقرة ودرتيه محور إختتامك في المقال عن القراءة وهادشي ديال الكتب غنقوليك لأنه بكل بساطة هذا “أيلا ماكنتيش ديجا عارفو”غيوفر عليك بزاف ديال العناء في البحث حيتاش لدي يقين تام كيما سبق وقلت على ان التاريخ ماعمرو غادي يكرر داهية بحالو دستويفسكي نهائيا، و ثق بيا ايلا قلت ليك انك بمجرد ما تقرا ليه “بعومق”غادي تتعرف على راسك مزيان وغادي تعرف على طبيعة لبشري كيف دايرة لانه الوحيد لي دوز تقريبا كل المآسي الحياة التي قد تخطر لك على بالك من اعتقال والنفي لسيبيريا وكان على شفا جرف من الإعدام وحاول ما مرة ما جوج الانتحار وكان مريضا بالصرع ومدمنا إدمان لا يُطاق على لقمر وزيد وزيد ،وبإختصار وباش مانطولش دوستويفسكي وحده سيغنيك عمقه عن هٌراء كل الكتاتيب ، ولمحكتكم الموقرة واسع النظر ونداء لكل الموثقفين لي غيمشيو للمعرض عفاكم ايلا ما ديرو الصف ، را حشومة ،لي تصور يحيد يخلي زميلو يتصور تاهوا ،ديرو النظام وشكرا 
مبارك عواشركم اخوتي المثقفين. تعيدو وتعاودو